Susanne Clemensen (CD), 1998-12-02:
Da vi her i Folketinget i slutningen af oktober behandlede forespørgslen til undervisningsministeren om, hvordan regeringen ville sikre den indholdsmæssige kvalitet og sammenhæng i uddannelserne, nævnte undervisningsministeren, at et af de centrale redskaber til sikring og udvikling af kvaliteten var forslaget om etablering af et samlet nationalt evalueringsinstitut for hele uddannelsesområdet.
Jeg er glad for, at undervisningsministeren dengang sagde, at det nye nationale evalueringsinstitut er et redskab til forbedringer.
For det nye nationale evalueringsinstitut må efter CD's opfattelse ikke være en sovepude eller et sted, hvor regeringen eller partierne i Folketinget kan lægge ansvaret fra sig på en bekvem måde, fordi vi jo nu har et nationalt evalueringsinstitut og det alene er dets opgave at undersøge og vurdere og ikke mindst komme med forslag til løsninger og forbedringer.
Det er efter CD's opfattelse ikke meningen med et nationalt evalueringsinstitut - som vi i øvrigt er varme tilhængere af; det skal der ikke være nogen tvivl om - at vi skal afholde os fra at foretage ændringer, hvor det er nødvendigt, fordi vi kan se, at man på den og den skole eller på den og den uddannelsesinstitution virkelig gør sit bedste for at forbedre forholdene, og derfor giver dem nogle år til at forbedre forholdene.
For hvad sker der så i mellemtiden?
Når jeg siger det her, er det også, fordi CD særlig på folkeskoleområdet kan blive alvorligt bekymret for, hvad der sker efter gennemførelsesprogrammet i »Folkeskolen år 2000«, når vi temmelig sikkert kan konstatere, at kommunerne og de enkelte skoler er i fuld gang med at gennemføre 8-punkts-programmet i »Folkeskolen år 2000«, men bare langtfra er færdige på det tidspunkt.
Skal vi så igen holde os tilbage fra at diskutere ændringer i folkeskolen, fordi vi nu bliver nødt til at lade evalueringsinstituttet gennemføre sine evalueringer på folkeskoleområdet, inden vi gør noget? Dér tager vi altså et kraftigt forbehold i CD, og det gør vi, fordi vi synes, der sker så mange spændende ting ude omkring i kommunerne og på de enkelte skoler, som ikke skal være forbeholdt nogle få, men skal spredes ud til alle.
på, at CD gerne så, at man sikrede brugen af beskikkede censorer som et led i Evalueringsinstituttets arbejde på alle områder, dvs. også på folkeskole- og ungdomsuddannelsesniveau.
Og det kræver efter vores opfattelse, at der fra Undervisningsministeriets side bliver afsat penge til især at sikre et rimeligt antal beskikkede censorer til de mundtlige prøver i folkeskolen.
For kommunerne prioriterer ikke det område højt nok, men det bør selvsagt være et vigtigt redskab i Evalueringsinstituttets
arbejde og derfor noget, som undervisningsministeren bør være lydhør over for.
Andre partier har i dag været inde på, at der er forskellige elementer i det konkrete lovforslag, som man kunne tænke sig anderledes, eller som kræver svar fra ministeren på nogle spørgsmål.
CD håber også, at der bliver lejlighed til at dykke ned i enkeltdetaljer under udvalgsarbejdet, bl.a. spørgsmålet om ekstern repræsentation i bestyrelsen og spørgsmålet om, hvilke områder der skal høre under Evalueringsinstituttets kompetence.
Det er problemstillinger, som jeg også har hørt Venstre rejse her i dag, og som vi også ser ligger i lovforslaget.
Men jeg vil gerne slutte med at sige, at vi altså generelt er positive over for lovforslaget.